KOMISJONI RAKENDUSOTSUS (EL) 2022/901,

8. juuni 2022,

millega muudetakse rakendusotsust (EL) 2016/2269 seoses rahvusvaheliste finantsteenuste keskuste asutuse järelevalve all olevate kesksete vastaspooltega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 25 lõiget 6,

ning arvestades järgmist:

(1) Komisjoni rakendusotsuses (EL) 2016/2269 (2) on sätestatud, et India õigus- ja järelevalvekorda, mida kohaldatakse selliste kesksete vastaspoolte suhtes, kes on vastavalt India väärtpaberite ja börsi nõukogu (SEBI) ja India Reservpanga järelevalve all, tuleb käsitada samaväärsena määruses (EL) nr 648/2012 sätestatud nõuetega.

(2) 1. oktoobril 2020 võttis rahvusvaheliste finantsteenuste keskuste amet (IFSCA) SEBI-lt üle India rahvusvahelistes finantsteenuste keskustes asutatud kesksete vastaspoolte järelevalve. Lisaks lõpetati 16. aprillil 2021 osaliselt rakendusotsuse (EL) 2016/2269 artikli 1 lõikes 1 osutatud seaduse ja määruste kohaldamine rahvusvahelistes finantsteenuste keskustes (IFSC). Alates sellest kuupäevast on IFSCdes asutatud kesksete vastaspoolte suhtes kohaldatud turutaristuasutuste eeskirju (2021. aasta eeskirjad), (3) mille IFSCA on välja andnud rahvusvaheliste finantsteenuste keskuste ameti seaduse (International Financial Services Centres Authority Act, 2019, Act 50, edaspidi „IFSCA seadus“) (4) alusel. 1956. aasta väärtpaberilepingute seadus (määrus) (1956. aasta seadus nr 42) (5) jäi siiski kohaldatavaks.

(3) Hinnang selle kohta, kas IFSCdes asutatud kesksete vastaspoolte suhtes kohaldatav India õigus- ja järelevalvekord on samaväärne liidu omaga, ei peaks põhinema mitte ainult IFSCdes asutatud kesksete vastaspoolte suhtes kohaldatavate õiguslikult siduvate nõuete võrdleval analüüsil, vaid ka nende nõuete mõju hindamisel. Hindamise käigus tuleks kontrollida kõnealuste nõuete piisavust liidus asutatud kliirivate liikmete ja kauplemiskohtade võimalike riskide maandamiseks, võttes arvesse nende finantsturgude suurust, kus IFSCdes asutatud kesksed vastaspooled tegutsevad. Selleks et tagada piisav riskimaandamine, peavad suurematel finantsturgudel tegutsevatel kõrgema riskitasemega kesksetel vastaspooltel olema rangemad riskimaandamisnõuded kui väiksematel finantsturgudel tegutsevatel madalama riskitasemega kesksetel vastaspooltel.

(4) Selleks et kolmandas riigis tegevusloa saanud kesksete vastaspoolte suhtes kohaldatavat õigus- ja järelevalvekorda saaks pidada samaväärseks määruses (EL) nr 648/2012 sätestatud korraga, peavad olema täidetud kolm kõnealuse määruse artikli 25 lõike 6 punktides a, b ja c loetletud tingimust.

(5) Määruse (EL) nr 648/2012 artikli 25 lõike 6 punkti a kohaselt peavad kolmandas riigis tegevusloa saanud kesksed vastaspooled täitma kõnealuse määruse IV jaotises sätestatud nõuetega samaväärseid õiguslikult siduvaid nõudeid.

(6) IFSCdes tegevusloa saanud kesksete vastaspoolte suhtes kohaldatavad õiguslikult siduvad nõuded on sätestatud turutaristuasutuste eeskirjades. Nimetatud määrustega rakendatakse täielikult rahvusvahelisi standardeid, mis on sätestatud finantsturu infrastruktuuride põhimõtetes ning mille andsid 2012. aasta aprillis välja makse- ja arveldussüsteemide komitee ja Rahvusvaheline Väärtpaberijärelevalve Organisatsioon (6).

(7) IFSCdes asutatud kesksetele vastaspooltele peab tegutsemiseks loa andma IFSCA. Selleks et saada luba kliirimisteenuseid osutada, peavad kesksed vastaspooled järgima erinõudeid, mis on sätestatud turutaristuasutuste eeskirjades, ning olema kehtestanud põhimäärused ja eeskirjad, millega tagatakse kõigi finantsturu infrastruktuuride põhimõtetes sätestatud asjaomaste standardite järgimine. Eelkõige peavad kesksed vastaspooled täitma turutaristuasutuste eeskirjade artikli 8 lõigetes 1 ja 3 sätestatud tingimusi, mis peaksid võimaldama kõnealustel kesksetel vastaspooltel tegutseda turvaliselt ja tõhusalt ning juhtida usaldusväärselt oma äritegevuse ja tehingutega seotud riske. Nagu on sätestatud turutaristuasutuste eeskirjade eeskirjades 14–39, peavad kesksed vastaspooled täitma nõudeid, mis käsitlevad muu hulgas netoväärtust, osalust, haldust, juhtimist ja käitumist, riskijuhtimist, sealhulgas arvelduse tagatisfondi loomist, talitluspidevust, kliirivate liikmete ja kauplemiskohtade juurdepääsu kesksele vastaspoolele ning arvestuse pidamist. Eelkõige kohustab turutaristuasutuste eeskirjade eeskirja 24 lõige 1 keskseid vastaspooli võtma vastu finantsturu infrastruktuuride põhimõtetes sätestatud juhtimispõhimõtted. Vastavuse tõendamiseks turutaristuasutuste eeskirjadega on turutaristuasutuste eeskirjades 6 ja 40 nõutud, et kesksed vastaspooled esitaksid oma sise-eeskirjad ja protseduurid enne rakendamist IFSCA-le.

(8) IFSCde finantsturg on oluliselt väiksem kui turud, kus tegutsevad liidus asutatud kesksed vastaspooled. Alates 2020. aastast on kauplemine ja arveldamine tuletisinstrumentidega olnud minimaalne. Seega kujutab osalemine IFSCdes asutatud kesksetes vastaspooltes endast liidus asutatud kliirivate liikmete ja kauplemiskohtade jaoks oluliselt väiksemat riski kui osalemine liidus tegevusloa saanud kesksetes vastaspooltes. IFSCA-lt tegevusloa saanud kesksete vastaspoolte suhtes kohaldatavad turutaristuasutuste eeskirjad ning kõnealuste vastaspoolte põhimäärused ja eeskirjad, milles nõutakse finantsturgude infrastruktuuri põhimõtete järgimist, on küllaldased, et maandada liidus asutatud kliirivate liikmete ja kauplemiskohtade jaoks eksisteerida võivat väiksemat riski, ning nendega saavutatavat riskimaandamise tulemust saab seega pidada samaväärseks määruse (EL) nr 648/2012 eesmärgiga.

(9) Komisjon leiab, et India õigus- ja järelevalvekorraga on tagatud, et IFSCA-lt tegevusloa saanud kesksed vastaspooled täidavad määruse (EL) nr 648/2012 IV jaotises sätestatud nõuetega samaväärseid õiguslikult siduvaid nõudeid.

(10) Määruse (EL) nr 648/2012 artikli 25 lõike 6 punktis b on ka nõutud, et kolmandas riigis tegevusloa saanud kesksete vastaspoolte suhtes kohaldatav õigus- ja järelevalvekord tagaks kõnealuste kesksete vastaspoolte suhtes pideva tõhusa järelevalve ja riikliku sunni.

(11) IFSCA tunnustab IFSCde keskseid vastaspooli ja jälgib neid, et tagada pidev vastavus turutaristuasutuste eeskirjadele ning kesksete vastaspoolte sise-eeskirjadele ja protseduuridele. IFSCA teeb igapäevast regulaarset järelevalvet vastavalt IFSCA seaduse paragrahvidele 12, 13 ja 28 ning turutaristuasutuste eeskirjade eeskirjadele 65–70. IFSCA-l on õigus nõuda teavet, teha kontrolle, anda välja juhiseid, juhendeid ja ringkirju ning määrata trahve ja karistusi. Turutaristuasutuste eeskirjade eeskirja 8 lõike 3 punkti k kohaselt on IFSCA-l ka õigus kehtestada täiendavaid tingimusi kesksete vastaspoolte tunnustamiseks. IFSCA seaduse paragrahvi 12 kohaselt on IFSCA-l õigus määrata kesksetele vastaspooltele trahve ja karistusi. Turutaristuasutuste eeskirjade artikli 13 kohaselt on IFSCA-l õigus keskse vastaspoole tunnustus tagasi võtta.

(12) Komisjon järeldab, et IFSCA-lt tegevusloa saanud kesksete vastaspoolte suhtes kohaldatav õigus- ja järelevalvekord tagab pideva tõhusa järelevalve ja riikliku sunni.

(13) Määruse (EL) nr 648/2012 artikli 25 lõike 6 punkti c kohaselt peab kolmanda riigi õigusraamistikus olema ette nähtud tõhus samaväärne süsteem kolmandate riikide õiguskorra kohaselt tegevusloa saanud kesksete vastaspoolte („kolmanda riigi kesksed vastaspooled“) tunnustamiseks.

(14) IFSCde välised kesksed vastaspooled, kes soovivad finantsinstrumente rahvusvahelistes finantsteenuste keskustes kliirida, võivad taotleda IFSCA-lt tunnustamist. Tunnustamise kriteeriumid on sätestatud turutaristuasutuste eeskirjade eeskirja 8 lõigetes 1 ja 3. Turutaristuasutuste eeskirjade eeskiri 71 võimaldab IFSCA-l leevendada tunnustamisnõuet IFSCdes finantsteenuste arendamise ja reguleerimise huvides, võttes arvesse päritoluriigis nõutavat järelevalvestandardit. Sama säte võimaldab IFSCA-l tunnustada keskseid vastaspooli, kes ei ole asutatud IFSCdes.

(15) Komisjon järeldab, et IFSCde õigusraamistik tagab tõhusa samaväärse süsteemi kolmanda riigi kesksete vastaspoolte tunnustamiseks.

(16) Seepärast leiab komisjon, et kesksete vastaspoolte suhtes kohaldatav India õigus- ja järelevalvekord vastab määruse (EL) nr 648/2012 artikli 25 lõikes 6 sätestatud tingimustele. Sellest tulenevalt tuleks kõnealust õigus- ja järelevalvekorda pidada samaväärseks määruses (EL) nr 648/2012 sätestatud nõuetega.

(17) Käesolev otsus põhineb selle otsuse vastuvõtmise ajal IFSCdes kesksete vastaspoolte suhtes kohaldatavatel õiguslikult siduvatel nõuetel. Komisjon peaks koostöös Euroopa Väärtpaberiturujärelevalvega jätkuvalt korrapäraselt jälgima IFSCs kesksete vastaspoolte suhtes kohaldatava õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist, sealhulgas seda, kas IFSCA kasutab turutaristuasutuste eeskirjade eeskirja 71 kohast õigust leevendada kõnealustes määrustes sätestatud nõudeid.

(18) IFSCdes tegevusloa saanud kesksete vastaspoolte suhtes kohaldatavat õigus- ja järelevalvekorda, sealhulgas turutaristuasutuste eeskirjades sätestatud nõuete võimalikku leevendamist IFSCA poolt, tuleks korrapäraselt kontrollida. Korrapärane kontroll ei tohiks piirata komisjoni õigust korraldada erikontrolle, kui asjaomaste muutuste tõttu on vaja, et komisjon hindaks uuesti käesoleva otsuse kohast samaväärsust. Korrapärasele või erikontrollile tuginedes võib komisjon igal ajal otsustada käesolevat otsust muuta või selle kehtetuks tunnistada, eelkõige juhul, kui muutunud olukord mõjutab käesoleva otsuse vastuvõtmise aluseks olnud tingimusi.

(19) Seepärast tuleks rakendusotsust (EL) 2016/2269 vastavalt muuta.

(20) Tagamaks, et Euroopa Väärtpaberiturujärelevalve viib viivitamata ellu IFSCdes asutatud kesksete vastaspoolte taseme määramise ja tunnustamise, peaks käesolev otsus jõustuma võimalikult kiiresti.

(21) Käesoleva otsusega ette nähtud meetmed on kooskõlas Euroopa väärtpaberikomitee arvamusega,

ON VASTU VÕTNUD KÄESOLEVA OTSUSE:

Artikkel 1 Rakendusotsuse (EL) 2016/2269 artiklile 1 lisatakse järgmine lõik: „3. Määruse (EL) nr 648/2012 artikli 25 lõike 6 kohaldamisel loetakse India õigus- ja järelevalvekord, mis koosneb 1956. aasta väärtpaberilepingute seadusest, 2019. aasta rahvusvaheliste finantsteenuste keskuste ameti seadusest ja 2021. aasta turutaristuasutuste eeskirjadest, ning mida kohaldatakse rahvusvahelistes finantsteenuste keskustes asutatud kesksete vastaspoolte suhtes, samaväärseks määruses (EL) nr 648/2012 sätestatud nõuetega.“

Artikkel 2 Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 8. juuni 2022 Komisjoni nimel president Ursula VON DER LEYEN

(1) ELT L 201, 27.7.2012, lk 1.

(2) Komisjoni 15. detsembri 2016. aasta rakendusotsus (EL) 2016/2269 keskseid vastaspooli käsitleva India õigusraamistiku samaväärsuse kohta kooskõlas Euroopa Parlamendi ja nõukogu määrusega (EL) nr 648/2012 (ELT L 342, 16.12.2016, lk 38).

(3) India ametlik väljaanne nr 179], 16.4.2021, lk 1, 2310 GI/2021.

(4) India ametlik väljaanne nr 74], 20.12.2019, lk 1.

(5) India ametlik väljaanne, erakorraline, 1957, II osa, 3. jagu, lk 549.

(6) Committee on Payment and Settlement Systems/Technical Committee of the International Organization of Securities Commissions: Principles for financial market infrastructures (aprill 2012), CPMI Papers No. 101, Principles for Financial Market Infrastructures (bis.org).